text: Minister i samråd om fængsels-vold
  12 september 2014 kl. 08.55
  Justitsministeren skal i et samråd på tirsdag forklare, hvordan arbejdsmiljøet for fængselsbetjente kan forbedres. Samrådet er begrundet i den aktuelle sag fra statsfængslet i Nr. Snede, hvor to fængslesbetjente blev overfaldet.
  Karina Lorentzen, rets- og integrationsordfører for SF, har bedt om samrådet.
  I TV SYD torsdag aften var hun chokeret over, at der er registreret 190 episoder med vold og trusler mod personalet i kriminalforsorgen alene i år.
  - Det er forfærdelig at arbejdssikkerheden halter i fængslerne og at der er 8 procent af de indsatte som er svært psykisk syge, og dermed meget utilregnelige, noterer hun. Hun referer bl.a. til to overfald, som er begået af psykisk syge fanger i Vridsløselille med to uger mellemrum.
  - På samrådet på tirsdag vil der blive drøftet initiativer for at undgå overfald på fængselsbetjente og dermed sikre et optimalt arbejdsmiljø. At være fængselsbetjent er hårdt arbejde, og derfor skal vi naturligvis passe godt på vores betjente og sikre dem en form for sikkerhed på arbejdspladsen, siger Karina Lorentzen.
  